Používateľské nástroje
Vyhľadávanie
Aktuality a správy
Mať viac uší, aby som vypočula všetky nevypočuté deti, ich radosti aj trápenia
Aké superschopnosti by chceli získať účastníci nášho seminára? Prečítajte si ich inšpiratívne odpovede. Ak ste sa k nám nestihli pripojiť, pozrite si aspoň záznam zo seminára.
Náš posledný online seminár Zážitkové vnímanie na hodinách čítania bol opäť plný praktických nápadov. Predstavili sme vám novú Čítanku pre štvrtákov, ponúkli námety podporujúce počúvanie s porozumením a dali praktické rady aj ohľadom výroby flipbooku. Vďaka nezameniteľnému hlasu pána Františka Kovára sú súčasťou digitálnej podpory aitec offline k Čítanke pre štvrtákov nahrávky vybraných textov z pracovnej učebnice. Účastníci online seminára si mohli aj vyskúšať niektoré aktivity zamerané na počúvanie s porozumením.
Záverečná aktivita plná superschopností
Pri tvorbe novej čítanky mysleli autorky aj na podporu písanej produkcie žiakov a pripravili doplnkový pracovný zošit Pisár Brada – tvorivé písanie pre štvrtákov. Jednu z tvorivých úloh z tohto zošita sme vybrali ako záverečnú aktivitu pre účastníkov seminára. Ich úlohou bolo napísať nám superschopnosť, ktorú by chceli získať a tiež spôsob akým by ju v bežnom živote využili.
Bolo pre nás potešením čítať všetkých 157 originálnych odpovedí. Viaceré vychádzali z praktických potrieb (všetko stíhať; robiť viacero činností naraz či vedieť predĺžiť čas), ďalšie z detských prianí a túžob snáď každého z nás (stať sa neviditeľným; vedieť lietať; vedieť sa teleportovať; čítať myšlienky; predvídať budúcnosť; vrátiť čas či cestovať v čase). V mnohých sa prejavila empatia pedagóga (vedieť sa naklonovať a pomáhať všetkým deťom, ktoré to potrebujú; vedieť prečítať detské myšlienky, ich boliestky a dokázať im poradiť; vžiť sa do žiaka a pomôcť mu prekonať rôzne prekážky) a rozohriali nás tie, ktoré v sebe nesú hlboký ľudský odkaz.
Prečítajte si niektoré z odpovedí, ktoré nás zahriali pri srdci
Víťazky a výhra
Nebolo v našich silách vybrať len 3 NAJ superschopnosti, a tak sme nakoniec využili online generátor náhodných čísel a šťastie sa usmialo na Zuzanu Ľ., Elenu S. a Janu S.
Nakoniec sme sa rozhodli odmeniť aj pani Silviu R., ktorá nám v chate poslala najviac tipov na superchopnosti, ktoré by chcela získať (celkovo 14).
Víťazkám srdečne blahoželáme a posielame im výhru:
5x NOVINKA Vybrané slová v obrázkových príbehoch
1x aitec offline podľa vlastného výberu
Záznam zo seminára s praktickou minutážou
Pozrite si záznam z online seminára Zážitkové vnímanie na hodinách čítania s praktickým obsahom a minutážou. Dostanete sa tak ľahko k časti, ktorá vás práve zaujíma.